2019. gada . martā Noteikumi Nr.

Rīgā (prot. Nr. .§)

**Lauksaimniecības dzīvnieku un vietējo šķirņu mājas (istabas) dzīvnieku gēnu bankas uzturēšanas kārtība**

Izdoti saskaņā ar

Dzīvnieku audzēšanas un ciltsdarba likuma

7. panta otro daļu

1. Noteikumi nosaka kārtību, kādā Latvijas Lauksaimniecības universitāte (turpmāk – universitāte) uztur lauksaimniecības dzīvnieku un vietējo šķirņu mājas (istabas) dzīvnieku (turpmāk – dzīvnieku) gēnu banku.

2. Gēnu banka ir krātuve*,* kurā ilglaicīgi uzglabā dzīvnieku šķirņu bioloģisko materiālu – asinis, audus, matus, spermu, olšūnas, embrijus un citu materiālu – izpētei, raksturošanai, izvērtēšanai, izmantošanai, šķirņu saglabāšanai un atjaunošanai.

3. Universitāte izstrādā dzīvnieku bioloģiskā materiāla iegūšanas un saglabāšanas metodiku un nodrošina atbilstošus uzglabāšanas apstākļus katram gēnu bankā uzglabātajam dzīvnieku bioloģiskā materiāla parauga (turpmāk – paraugs) veidam.

4. Universitāte:

4.1. izveido, uztur un regulāri atjauno datubāzi par gēnu bankā uzglabāto dzīvnieku bioloģisko materiālu, datubāzē iekļaujot vismaz šādu informāciju:

4.1.1. bioloģiskā materiāla donora dzīvnieka suga, šķirne, identifikācijas numurs, dzimums un dzimšanas datums;

4.1.2. parauga identifikācijas numurs, tā veids, iegūšanas laiks un vieta;

4.1.3. parauga atrašanās vieta gēnu bankā (parauga uzglabāšanas iekārta);

4.2. sadarbojas ar šķirnes lauksaimniecības dzīvnieku audzētāju biedrībām un šķirnes mājas (istabas) dzīvnieku audzētāju organizācijām par gēnu bankas papildināšanu, šķirņu saglabāšanu un atjaunošanu un pētījumiem;

4.3. sadarbojas ar spermas, olšūnu un embriju apritē iesaistītajiem komersantiem par bioloģiskā materiāla iegūšanu un uzglabāšanu;

 4.4. sadarbojas ar citu valstu dzīvnieku gēnu banku uzturētājiem.

5. Universitāte katru gadu līdz 1. februārim iesniedz Zemkopības ministrijā kopsavilkumu par situāciju gēnu bankā iepriekšējā gada 31. decembrī:

5.1. iekārtu uzskaitījumu;

5.2. attiecīgās šķirnes paraugu veidu un skaitu, atsevišķi norādot informāciju par paraugiem, kas gēnu bankā iekļauti iepriekšējā gadā;

5.3. veiktos pētījumus attiecībā uz gēnu bankā uzglabāto dzīvnieku bioloģisko materiālu un minēto pētījumu rezultātus.

6. Lauksaimniecības datu centrs atbilstoši normatīvajiem aktiem par datu apstrādi nodrošina par gēnu banku atbildīgajam universitātes darbiniekam autorizētu pieeju Lauksaimniecības datu centra ciltsdarba, snieguma pārbaudes un pārraudzības informācijas datubāzei, kas ietilpst datu centra pārziņā esošajā valsts informācijas sistēmā "Lauksaimniecības datu centra informācijas sistēma", to dzīvnieku datu apskatei, kuri iekļauti vai kurus plānots iekļaut gēnu bankā.

Ministru prezidents A. K. Kariņš

Zemkopības ministrs K. Gerhards